新移瑞香舊曾作文忘之因今追憶云
作者：葉適
朝代：宋

paragraphs: 一株當三春，名花不易得。
百年等尋丈，不博千乘國。
野人三十本，强賣青銅百。
應憐跗蘤具，苦爲薪米迫。
移栽向明陽，妃媛儼行列。
土膏合根性，功用成宿昔。
除香出淺紫，泣露輕脈脈。
含愁欲誰訴，折去情更惜。
方求蔽芾陰，未受搔擢厄。
嗟余自羈旅，何以慰新客。
慇勤深夜來，少待山月白。